Úradný vestník L 015 , 21/01/1998 S. 0041 - 0042



Rozhodnutie Komisie z 8. januára 1998 uznávajúce určité tretie krajiny a určité oblasti tretích krajín za krajiny a oblasti bez výskytu Xanthomonas campestris [všetky kmene patogénne pre citrónovník (Citrus)], Cercospora angolensis Carv. et Mendes a Guignardia citricarpa Kiely [všetky kmene patogénne pre citrónovník (Citrus)] (98/83/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na smernicu Rady č. 77/93/ES z 21. decembra 1976 o ochranných opatreniach proti zavlečeniu organizmov škodlivých pre rastliny alebo rastlinné produkty do spoločenstva a proti ich rozšíreniu v spoločenstve [1], naposledy zmenenú a doplnenú v smernici Komisie č. 97/14/ES [2], najmä na jej prílohu IV, časť A, oddiel I, body 16.2, 16.3 a 16.3 a), keďže príloha IV, časť A, oddiel I, body 16.2, 16.3 a 16.3 a) obsahuje odkaz na plody citrónovníka (Citrus L.), kumkvátu (Fortunella Swingle), citrónovníkovca (Poncirus Raf.) a ich hybridy pochádzajúce z tretích krajín, o ktorých je známe, že sa v nich vyskytuje Xanthomonas campestris [všetky kmene patogénne pre citrónovník (Citrus)], Cercospora angolensis Carv. Et Mendes alebo Guignardia citricarpa Kiely [všetky kmene patogénne pre citrónovník (Citrus)]; keďže by sa tieto ustanovenia mali posilniť; keďže jeden zo spôsobov, ako to urobiť, je určiť tretie krajiny, ktoré sú uznané za krajiny bez výskytu Xanthomonas campestris [všetky kmene patogénne pre citrónovník (Citrus)], Cercospora angolensis Carv. Et Mendes a Guignardia citricarpa Kiely [všetky kmene patogénne pre citrónovník (Citrus)] a stanoviť oblasti bez výskytu týchto škodlivých organizmov v tých tretích krajinách, o ktorých je známe, že sa v nich vyskytujú; berúc do úvahy informácie, ktoré poskytla Európska a stredozemská organizácia na ochranu rastlín a "Medzinárodné stredisko pre poľnohospodárstvo a biológiu" (Centre for Agriculture and Bioscience International); keďže toto rozhodnutie je bez vplyvu na akékoľvek následné zistenie, že jeden alebo viacero príslušných škodlivých organizmov sa vyskytne alebo vyskytnú v tretích krajinách alebo v oblastiach tretích krajín, ktorých sa to týka; keďže Komisia zabezpečí, aby tretie krajiny, ktorých sa to týka, poskytli všetky technické informácie potrebné pre monitorovanie situácie; keďže opatrenie stanovené v tomto rozhodnutí je v súlade so stanoviskom stáleho Výboru pre zdravie rastlín, PRIJALA TOTO ROZHODNUTIE: Článok 1 Týmto sa prehlasuje, že tieto tretie krajiny boli uznané za krajiny bez výskytu všetkých kmeňov Xanthomonas campestris patogénnych pre citrónovník (Citrus): - všetky krajiny, v ktorých sa pestujú citrusové rastliny v európskej časti stredozemskej oblasti, vrátane Európy, Alžírska, Cypru, Egypta, Izraela, Líbye, Malty, Maroka, Tunisu a Turecka, - v Afrike: Južná Afrika, Gambia, Ghana, Guinea, Keňa, Sudán, Svazijsko a Zimbabwe, - v Strednej a Južnej Amerike a v Karibskej oblasti: Bahamy, Belize, Chile, Kolumbia, Kostarika, Kuba, Ekvádor, Honduras, Jamajka, Mexiko, Nikaragua, Peru, Dominikánska republika, Svätá Lucia, Salvádor, Surinam a Venezuela. Článok 2 Týmto sa prehlasuje, že tieto oblasti boli uznané za oblasti bez výskytu všetkých kmeňov Xanthomonas campestris patogénnych pre citrónovník (Citrus): - v Argentíne: Catamarca, Jujuy, Salta a Tucumán, - v Austrálii: Nový Južný Wales, Queensland, Južná Austrália a Viktória, - v Brazílii: São Paulo s výnimkou Presidente Prudente, - v Spojených štátoch: Arizona, Kalifornia, Florida (s výnimkou okresov Dade a Manatee), Guam, Havaj, Lousiana, Severné Mariány, Portoriko, Americká Samoa, Texas a Panenské ostrovy, - všetky oblasti Uruguaja s výnimkou krajov Salto, Rivera a Paysandu – severne od rieky Chapicuy. Článok 3 Týmto sa prehlasuje, že tieto tretie krajiny boli uznané za krajiny bez výskytu Cercospora angolensis Carv. et Mendes: - všetky tretie krajiny, v ktorých sa pestujú citrusové rastliny v Severnej, Strednej a v Južnej Amerike, v Karibskej oblasti, v Ázii (s výnimkou Jemenu), v Európe a v Oceánii, - všetky tretie krajiny, v ktorých sa pestujú citrusové rastliny v Afrike, s výnimkou Angoly, Kamerunu, Stredoafrickej republiky, Konžskej demokratickej republiky, Gabonu, Guiney, Kene, Mozambiku, Nigérie, Ugandy, Zambie a Zimbabwe. Článok 4 Týmto sa prehlasuje, že tieto tretie krajiny boli uznané za krajiny bez výskytu všetkých kmeňov Guignardia citricarpa Kiely patogénnych pre citrónovník (Citrus): - všetky tretie krajiny, v ktorých sa pestujú citrusové rastliny v Severnej, Strednej a Južnej Amerike, Karibskej oblasti a v Európe, - všetky tretie krajiny, v ktorých sa pestujú citrusové rastliny v Ázii, s výnimkou Bhutánu, Číny, Indonézie, Filipín a Taiwanu, - všetky tretie krajiny, v ktorých sa pestujú citrusové rastliny v Afrike, s výnimkou Južnej Afriky, Kene, Mozambiku, Zambie a Zimbabwe, - všetky tretie krajiny, v ktorých sa pestujú citrusové rastliny v Oceánii, s výnimkou Austrálie, Nového Zélandu a Vanuatu. Článok 5 Týmto sa prehlasuje, že tieto oblasti boli uznané za oblasti bez výskytu všetkých kmeňov Guignardia citricarpa Kiely patogénnych pre citrónovník (Citrus): - v Južnej Afrike: Western Cape, - v Austrálii: Južná Austrália, Západná Austrália a Severné teritórium, - v Číne: všetky oblasti s výnimkou Sičhuanu, Junnanu, Guangdongu, Fujianu a Čeťiangu Článok 6 Toto rozhodnutie je adresované členským štátom. V Bruseli 8. januára 1998 Za Komisiu Franz Fischler člen Komisie [1] Ú. v. ES L 26, 31.1.1977, s. 20. [2] Ú. v. ES L 87, 2.4.1977, s. 17. --------------------------------------------------